Steve Gravestock , einn dagskrárstjóra Toronto hátíðarinnar , hefur gefið út bók um sögu íslenskra kvikmynda , A History of Icelandic Film . Gravestock þekkir vel til íslenskrar kvikmyndagerðar , en hann hefur haft umsjón með vali kvikmynda frá Norðurlöndum í yfir 20 ár . Áhugi Gravestock á íslenskum kvikmyndum vaknaði um aldamótin , eða um það leyti sem hann tók við dagskrárstjórastarfinu . “ Fá þjóðarbíó eru jafn áhugaverð og það íslenska ” , segir hann við vef Norræna sjóðsins – “ og íslensk menning er einnig óviðjafnanleg . Að skoða hið breiða svið hæfileikafólks sem hefur komið fram á undanförnum tveimur áratugum og fara í gegnum einstaka kvikmyndasögu Íslands hefur verið afar gefandi . ” Bókin , sem er um 200 blaðsíður , er fyrsta yfirlitsritið um íslenskar kvikmyndir í um tvo áratugi . Jannike Åhlund , þáverandi dagskrárstjóri Gautaborgarhátíðarinnar , skrifaði stutta bók á sænsku um efnið sem út kom 2000 ( En sagolik ( film ) historia ) , en nokkrum árum áður hafði hinn kunni kvikmyndafræðingur Peter Cowie skrifað bókina Icelandic Films að undirlagi Kvikmyndasjóðs en hana má skoða hér . Þess má geta að bæði Gravestock og Åhlund koma við sögu í nýrri þáttaröð um sögu íslenskra kvikmynda sem Ásgrímur Sverrisson stýrir og Þorkell Harðarson , Örn Marinó Arnarson og Guðbergur Davíðsson framleiða . Þættirnir , tíu talsins , verða sýndir á RÚV á næsta ári .